Boererate.com: Noodhulp, beheer bloedverlies deur indirekte drukking
Noodhulp, beheer bloedverlies deur indirekte drukking
Indien dit nie moontlik is om bloeding te beheer deur direkte drukking nie, byvoorbeeld ’n wond wat te groot is, kan jy ’n ander toepaslike punt kry om die bloeding te beheer. Dié metode werk net vir slagaarbloeding.
Die slagaar kan teen ’n nabygeleë been gedruk word om te keer dat die bloed daar verby vloei. Hierdie metode is slegs ’n laaste uitweg en moet nie langer as 15 minute gebruik word nie, aangesien dit bloeding na die ander weefsel ook afsny.
Daar is twee algemene drukpunte wat gebruik word:
Die bo-armslagaar in die arm
Dyslagaar in die dy
Die bo-armslagaar loop langs die binnekant van die bo-arm tussen die spiere. Om druk daarop uit te oefen, plaas jou vingers onder die persoon se arm en skuif hulle opwaarts tussen die spiere in. Druk opwaarts en inwaarts en druk die slagaar teen die been.
Die dyslagaar gaan die onderste ledemaat binne by ’n punt wat met die middel van die liesvou ooreenstem en loop aan die binnekant van die dy. Laat die persoon lê en buig die knie. Vind die slagaar in die lies en druk dit met jou vuis of jou hand teen die rand van die bekken.